Kobra pik boekhouer in gesigArgieffoto ŉ Boekhouer van Kempton Park is in die hospitaal nadat hy oor die naweek in die Pilanesberg-natuurreservaat deur ŉ kobra gepik is terwyl hy geslaap het. Werner Bronkhorst (25) het wakker geword met geweldige pyn in sy linkeroog. Hy het daarna ŉ gesis gehoor en agtergekom ŉ slang het hom gepik, berig Beeld. “My instinkte het vir my gesê dit is ŉ slang. Die slang het my weer in my oog gepik. Ek het dit gegryp en na ŉ kant toe gegooi. Ek het bloed oor my gesig voel loop,” het hy gesê. Bronkhorst het ŉ pakkie sigarette gegryp en gehardloop om hulp te ontbied. “Ek het geweet ek gaan die sigarette nodig hê,” het hy aan Beeld gesê. Bronkhorst is na die Ferncrest-hospitaal in Rustenburg geneem waar hy aansterk. Wildbewaarders het die slang gevang en weer in die reservaat vrygelaat. – Sapa